Կառլինո (մետաղադրամ)

Կառլինո (), իտալական և մալթական ոսկե և արծաթե մետաղադրամների անվանում։ Կառլինոն տարածված էր Իտալիայի հարավում և հյուսիս-արևմուտքում, Պապական մարզում։ Այն առաջին անգամ հատվել է Նեապոլի թագավորությունում՝ Կառլ I Անժուացու իշխանության օրոք (1266-1282), որի անունով էլ ստացել է իր անվանումը։ Այն գոյություն է ունեցել որպես դրամական միավոր մինչև Իտալիայի միավորումը և իտալական լիրայի ներդրումը 1861 թվականին։

Ոսկե կառլինո 

Առաջին անգամ հատվել է Նեապոլի թագավոր Կառլ I Անժուացու (1266-1282) օրոք, որի անունով էլ կոչվել է։ Մետաղադրամի դիմերեսըին պատկերված էին Մարիամ Աստվածածինն ու Գաբրիել հրեշտակապետը, որը նրան բարի լուր է բերում Հիսուս Քրիստոսի վերահաս ծննդի մասին։ Դարձերեսին պատկերված է պետության զինանշանը։ Կառլ I և Կառլ II Անժուացիների կառլինոները իրենց պատկերի պատճառով կոչվում էին նաև ողջույն (սալյուտ), սալյուտդոր կամ սալյուդոր։ 

Հատվում էին նաև ½ կառլինո արժողությամբ ոսկյա մետաղադրամներ։ Իրենց անվանական արժեքով առաջին կառլինոները համապատասխանում էին օգոստալիսին։ Նրանց քաշը մոտ 4,4 գրամ էր։ Երկար դադարից հետո ոսկե կառլինոյի թողարկումը շարունակվել է Սարդինիայի թագավորությունում Կառլ Էմմանուել III-ի (1730-1773) և նրա իրավահաջորդ Վիկտոր Ամադեո III-ի (1773-1796) օրոք։ Ի տարբերություն միջնադարյան մետաղադրամների, դրանցում մաքուր ոսկու պարունակությունը հասնում էր 30 գ-ի։

Արծաթե կառլինո 

Նեապոլի Կառլ II Անժուացի թագավորի օրոք 1303 թվականին Տուրյան գրոշին կրկնօրինակելով թողարկվել է կես ոսկե տարի կամ  դուկատ արժեքով մետաղադրամ, որը կոչվում էր արծաթե կառլինո։ Մետաղադրամի քաշը եղել է 958-րդ հարգի արծաթի 3,34 գրամ։ Կառլինոն շատ նմանակներ ուներ, որոնցից մի քանիսը ունեցել են սեփական անուններ։ Այսպես, այն կառլինոն, որի դարձերեսին պատկերված էր շուշան, սկսեց կոչվել ջիլյատո, Ալֆոնս թագավորի կառլինոն՝ ալֆոնսինո, Ֆերդինանդինը՝ կորոնատո։

Կառլինոն մնացել է Նեապոլի թագավորության արժույթը մինչև 1813 թվականը։ 18-րդ դարում պետության մետաղադրամային համակարգը ներառում էր հետևյալ դրամական միավորները.

 6 կավալլո = 1 տոռնեզե
 240 տոռնեզե = 120 գրանո = 12 կառլինո = 6 տարի = 1 պիաստր
 100 գրանո = 1 դուկատ

10 գրանո անվանական արժեքով մետաղադրամները հատում էին Երկու Սիցիլիաների թագավորություն>ում, Պապական մարզում՝ մինչև 1860 թվականը։ Նրանց հարաբերակցությունն այլ դրամական միավորների հետ հետևյալն էր. 6 գրոսսո = 4 կառլինո = 3 ջուլիո = 3 պաոլո = 1 տեստոնե, 14 կառլինո = 1 պիաստր։

Իտալական տարբեր պետություններից բացի, կառլինոն հատել են նաև Մալթայում՝ Մալթայի օրդենի օրոք։ Այս պետությունում այն հավասար էր 10 գրանոյի։

Ծանոթագրութուններ

Գրականություն 

 
 
 

Մալթայի մետաղադրամներ
Իտալիայի մետաղադրամներ
Ոսկե դրամներ